游仙四首  其三
作者：曹勛
朝代：宋

paragraphs: 嚴駕發滄浪，行樂從所之。
方諸款青童，隠景朝鬰儀。
流金戒前導，玉節紛萎蕤。
運策乘飛電，揚旌耀彩霓。
斑龍承倒景，蠖略翔紫微。
命我發金策，受事臨西垂。
白帝啟真籙，斟酌合四時。
解带清商館，置酒璇淵池。
高酣發空謠，羣響凄以悲。
海水變蒼陸，翻覆如奕棋。
咄叱紅塵子，役役何所爲。